兩監同舍出游和吳監丞韻
作者：何澹
朝代：宋

paragraphs: 我本麋鹿姿，牽來入京闕。
舉動違真性，驅馳了歲月。
自慚西湖水，照見種種髮。
乘興陪諸公，放舟烟浪窟。
小雨裛風埃，輕霾翳林樾。
春深桃李競，路滑車馬歇。
已辦登山屐，不羨凌波襪。
沿堤逐樹陰，傍寺訪禪衲。
杯行知已深，歡意殊未竭。
日暮碧雲橫，兩山高突兀。